b'\n_START_ARTICLE_\nCatalunya en Com\xc3\xba\n_START_SECTION_\nContext previ\n_START_PARAGRAPH_\nDespr\xc3\xa9s de la crisi econ\xc3\xb2mica global de 2008, les mobilitzacions del 15-M i el proc\xc3\xa9s d\'independ\xc3\xa8ncia de Catalunya, diverses organitzacions pol\xc3\xadtiques van patir un daltabaix entre els seus electorats. Van sorgir noves organitzacions, noves conflu\xc3\xa8ncies, i en les successives eleccions que van tenir lloc entre 2012 i 2016 diversos partits pol\xc3\xadtics van canviar el nom amb el qual concorrien a les eleccions. En el sector de l\'esquerra, l\'aparici\xc3\xb3 de candidatures locals d\'esquerres amb el nom d\'En Com\xc3\xba o Guanyem (com per exemple Barcelona en Com\xc3\xba) o la creaci\xc3\xb3 de la secci\xc3\xb3 catalana del partit espanyol Podem va fer que en poc temps, es presentessin a les eleccions diversos projectes amb noms diferents: Catalunya S\xc3\xad que es Pot i En Com\xc3\xba Podem. No totes aquestes coalicions estaven formades per les mateixes aliances, ni tenien els mateixos equilibris de for\xc3\xa7a i representativitat. La proposta inicialment anomenada Un pa\xc3\xads en com\xc3\xba va n\xc3\xa9ixer en aquest context d\'intentar organitzar aquesta complexitat.\n_START_SECTION_\nConstituci\xc3\xb3\n_START_PARAGRAPH_\nEl 19 de desembre de 2016 es va presentar -a la seva seu del carrer Marina de Barcelona- un projecte pol\xc3\xadtic amb la intenci\xc3\xb3 d\'aglutinar bona part de l\'esquerra a Catalunya. Una de les personalitats que va intervenir a l\'acte fou Xavier Dom\xc3\xa8nech, diputat d\'En Com\xc3\xba Podem al Congr\xc3\xa9s dels Diputats d\'Espanya, qui va remarcar que havien guanyat l\'alcaldia de Barcelona i les dues darreres eleccions. Dins del grup inicial d\'impulsors del projecte es troben Marta Ribas i David Cid (d\'ICV), Eva Balart i Toni Salado (EUiA), Joan Giner i \xc3\x80ngels Mart\xc3\xadnez (Podem) i Toni Ribas (Equo), tot i que la llista s\'allarga fins a la vuitantena de persones. Xavier Dom\xc3\xa8nech actua com a portaveu de l\'organitzaci\xc3\xb3._NEWLINE_L\'assemblea constituent de la nova formaci\xc3\xb3 es realitz\xc3\xa0 el 8 d\'abril de 2017 per la qual es van presentar 8 candidatures a la comissi\xc3\xb3 executiva i 21 candidatures a la coordinadora del partit. A l\'assemblea fundacional s\'escoll\xc3\xad la Direcci\xc3\xb3 Transit\xc3\xb2ria alhora que s\'aprovaren els documents "Ideari pol\xc3\xadtic: objectius i model de pa\xc3\xads" i "Principis d\xe2\x80\x99\xc3\xa8tica pol\xc3\xadtica i radicalitat democr\xc3\xa0tica".\n_START_SECTION_\nCanvi de nom i imatge\n_START_PARAGRAPH_\nEl 22 de maig de 2017 es van presentar els resultats de la consulta interna per escollir el nom definitiu de l\'organitzaci\xc3\xb3, essent escollit per un 53,57% Catalunya en Com\xc3\xba enfront En Com\xc3\xba Podem amb un 46,43%. La seva portaveu \xc3\xa9s Elisenda Alamany. Dins d\'aquesta formaci\xc3\xb3, partits com ICV o EUiA tenen m\xc3\xa9s pes espec\xc3\xadfic que a BeC. Els membres d\'Iniciativa per Catalunya defensen que poden aportar "experi\xc3\xa8ncia pol\xc3\xadtica i de gesti\xc3\xb3". Despr\xc3\xa9s d\'un per\xc3\xadode de negociaci\xc3\xb3, Podem Catalunya va decidir no sumar-s\'hi al projecte, tot i que alguns dels seus membres s\xc3\xad que es van quedar dins del projecte, com J\xc3\xa9ssica Albiach o Marc Bertomeu.\n_START_SECTION_\nRefer\xc3\xa8ndum i eleccions 2017\n_START_PARAGRAPH_\nEl 8 de juliol, en una reuni\xc3\xb3 de la coordinadora nacional del partit, es va aprovar un document on es decideix donar suport al refer\xc3\xa8ndum de l\'1 d\'octubre, per\xc3\xb2 negant la consideraci\xc3\xb3 de refer\xc3\xa8ndum i considerant-lo una mobilitzaci\xc3\xb3 leg\xc3\xadtima pel dret a decidir. La celebraci\xc3\xb3 del refer\xc3\xa8ndum, l\'apllicaci\xc3\xb3 de l\'article 155 de la Constituci\xc3\xb3 espanyola i la convocat\xc3\xb2ria posterior d\'eleccions al Parlament van for\xc3\xa7ar el partit a conc\xc3\xb3rrer a unes eleccions mentre encara eren en proc\xc3\xa9s de formaci\xc3\xb3. A les eleccions al Parlament de Catalunya es van presentar en coalici\xc3\xb3 amb Podem Catalunya, creant Catalunya en Com\xc3\xba-Podem. Aquests fets van desembocar en la dimissi\xc3\xb3 del secretari general de Podem, Albano Dante Fachin, i de vuit membres m\xc3\xa9s del consell ciutad\xc3\xa0 catal\xc3\xa0 del partit. Van obtenir 8 diputats, xifra inferior a l\'obtinguda amb la coalici\xc3\xb3 Catalunya S\xc3\xad Que es Pot a les eleccions de 2015.\n_START_SECTION_\nCongr\xc3\xa9s de 2018\n_START_PARAGRAPH_\nEs preveu que el proper 22 d\'abril de 2018 el partit celebri un nou congr\xc3\xa9s, on preparar l\'estrat\xc3\xa8gia per a les eleccions municipals de 2019, per estendre l\'\xc3\xa8xit obtingut a ciutats com Badalona o Barcelona a la resta del territori, plantejant una estrat\xc3\xa8gia basada en la flexibilitat.\n_START_SECTION_\nMilit\xc3\xa0ncia\n_START_PARAGRAPH_\nEl partit encara es debat sobre com gestionar la milit\xc3\xa0ncia, si cal seguir un sistema com el d\'Iniciativa per Catalunya, amb militants censats i que paguin quota, o com el de podem, amb un registre telem\xc3\xa0tic on els inscrits no paguen cap mena de quota per participar en els processos de presa de decisions. Tampoc s\'ha decidit encara si a les assemblees hi haur\xc3\xa0 representaci\xc3\xb3 directa o delegada.\n_START_SECTION_\nIdeologia\n_START_PARAGRAPH_\nEl partit es defineix com una suma de partits d\'esquerres. Dins del seu ideari p\xc3\xbablic, promouen un model econ\xc3\xb2mic i ecol\xc3\xb2gic basat en el b\xc3\xa9 com\xc3\xba, una societat justa i igualit\xc3\xa0ria, un pa\xc3\xads fratern i sobir\xc3\xa0, feminista i inclusiu. En relaci\xc3\xb3 al proces d\'independ\xc3\xa8ncia de Catalunya, el partit defensa el dret a decidir i la realitzaci\xc3\xb3 d\'un refer\xc3\xa8ndum per\xc3\xb2 en el sentit del vot, on donaria llibertat al seu electorat.'